บอร์ดสถาบันประกันเงินฝากมึนตึ้บ
คลังอึดอัดใจหนักสถาบันคุ้มครองเงินฝากโดนดองเค็ม รัฐบาลปูแดงตัดเงินสมทบเหี้ยน
11 ม.ค. 2555

คลังอึดอัดใจหนักสถาบันคุ้มครองเงินฝากโดนดองเค็ม รัฐบาลปูแดงตัดเงินสมทบเหี้ยน
แหล่งข่าวจากกรรมการคุ้มครองเงินฝาก เปิดเผยว่า การที่รัฐบาลออกพระราชกำหนด (พ.ร.ก.) โอนหนี้ของกองทุนเพื่อการฟื้นฟูและพัฒนาระบบสถาบันการเงิน 1.14 ล้านล้านบาท ไปไว้ที่ธนาคารแห่งประเทศไทย (ธปท.) โดยให้สิทธินำเงินสมทบจากสถาบันการเงินไปใช้จ่ายหนี้ แทนที่จ่ายสมทบเข้าสถาบันคุ้มครองเงินฝาก ซึ่งปัจจุบันมีอยู่ 8.2 หมื่นล้านบาทนั้น ถือว่าอันตรายมาก เพราะถ้าพิจารณาจากข้อมูลเบื้องต้นนั้นจะมีการส่งเงินสมทบเข้าปีละ 0.01% เท่านั้น ขณะที่รัฐบาลได้ประกาศลดการคุ้มครองเงินฝากของประชาชนลงมาจากเต็มจำนวนถือว่าผิดสัญญาประชาคมและเลี่ยงกฎหมาย
“เท่าที่เรารู้ข้อมูลมา รัฐบาลจะให้กระทรวงการคลังค้ำประกันสถาบันคุ้มครองเงินฝากในกรณีที่ไม่มีเงินสมทบ แต่เราก็ไม่รู้รายละเอียดเลย ข้าราชการกระทรวงการคลังที่เป็นผู้ปฏิบัติก็มึนกับกฎหมายของรัฐบาล” แหล่งข่าวเปิดเผย
นายกรณ์ จาติกวณิช รองหัวหน้าพรรคประชาธิปัตย์ อดีต รมว.คลัง ให้สัมภาษณ์ว่า การให้นำเงินจากสถาบันคุ้มครองเงินฝากใช้หนี้เป็นเรื่องที่ไม่ถูกต้องและขัดกับหลักกฎหมายของการตั้งสถาบันคุ้มครองเงินฝาก ที่ต้องการการคุ้มครองผู้ฝากเงินในอนาคต ไม่ได้ให้ไปชำระหนี้ที่เกิดขึ้นในอดีต
นอกจากนี้ การเก็บเงินจากสถาบันการเงินไปใช้หนี้เป็นการผลักภาระให้ผู้ฝากเงิน 60 ล้านบัญชี มาเป็นผู้ใช้หนี้แทนรัฐบาล ซึ่งถือว่าไม่ชอบธรรมกับผู้ฝากเงิน เพราะหากเกิดปัญหาขึ้นผู้ฝากเงินจะได้รับความเสียหาย
“หนี้ของรัฐบาลเป็นหนี้ของประเทศ ไม่ว่าจะโอนหรือไปซุกไว้ที่ไหนก็เป็นหนี้ของรัฐบาลอยู่ดี รัฐบาลควรบริหารด้วยความโปร่งใส มีการตั้งงบประมาณมาใช้หนี้ให้เกิดความชัดเจน” นายกรณ์ กล่าว
นายกรณ์ กล่าวว่า สมัยที่เป็น รมว.คลัง ได้มีการหารือกับ ธปท. โดยจะมีการแก้ไขการบันทึกบัญชีของ ธปท. เพื่อให้มีผลกำไรที่เกิดขึ้นจริงนำมาใช้หนี้เงินต้นและภาระดอกเบี้ยที่ต้องจ่ายอยู่ปีละ 6 หมื่นล้านบาท ให้ลดน้อยลง